CELEX: 62015CN0160
Language: sk
Date: 2015-04-07 00:00:00
Title: Vec C-160/15: Návrh na začatie prejudiciálneho konania, ktorý podal Hoge Raad der Nederlanden (Holandsko) 7. apríla 2015 – GS Media BV/Sanoma Media Netherlands BV a i.

22.6.2015   
            
            
               SK
            
            
               Úradný vestník Európskej únie
            
            
               C 205/18
            
         Návrh na začatie prejudiciálneho konania, ktorý podal Hoge Raad der Nederlanden (Holandsko) 7. apríla 2015 – GS Media BV/Sanoma Media Netherlands BV a i.
   (Vec C-160/15)
   (2015/C 205/26)
   Jazyk konania: holandčina
   
      Vnútroštátny súd, ktorý podal návrh na začatie prejudiciálneho konania
   
   Hoge Raad der Nederlanden
   
      Účastníci konania pred vnútroštátnym súdom
   
   
      Navrhovateľka v konaní o kasačnom opravnom prostriedku: GS Media BV
   
      Odporkyne v konaní o kasačnom opravnom prostriedku: Sanoma Media Netherlands BV, Playboy Enterprises International Inc., Britt Geertruida Dekker
   
      Prejudiciálne otázky
   
   
               1.a)
            
            
               Ide o „verejný prenos“ v zmysle článku 3 ods. 1 smernice 2011/29 (1), keď iná osoba ako nositeľ autorských práv prostredníctvom hypertextového odkazu na internetovej stránke, ktorú prevádzkuje, odkáže na internetovú stránku prevádzkovanú treťou osobou, ktorá je všeobecne prístupná používateľom internetu a na ktorej bolo dielo sprístupnené bez súhlasu držiteľa práv?
            
         
               1.b)
            
            
               Je v tejto súvislosti relevantné, či sa dielo verejne nesprístupnilo skôr aj iným spôsobom bez súhlasu nositeľa práv?
            
         
               1.c)
            
            
               Je dôležité, či subjekt, ktorý vložil hypertextový odkaz, vedel alebo musel vedieť o chýbajúcom súhlase nositeľa práv s vložením diela na internetovú stránku uvedenú v prejudiciálnej otázke 1. a), a prípadne o okolnosti, že dielo nebolo ani predtým so súhlasom nositeľa práv verejne sprístupnené iným spôsobom?
            
         
               2.a)
            
            
               V prípade zápornej odpovede na prejudiciálnu otázku 1. a): Ide napriek tomu v tomto prípade o verejný prenos alebo oň môže ísť v prípade, ak si internetovú stránku, na ktorú odkazuje hypertextový odkaz, a teda aj dielo, môžu vo všeobecnosti, hoci nie jednoducho, vyhľadať používatelia internetu, takže vloženie hypertextového odkazu vo vysokej miere zjednodušuje nájdenie diela?
            
         
               2.b)
            
            
               Je pri odpovedi na prejudiciálnu otázku 2. a) relevantné, či subjekt, ktorý vložil hypertextový odkaz, vedel alebo musel vedieť o skutočnosti, že internetovú stránku, na ktorú odkazuje hypertextový odkaz, nemôžu používatelia internetu ľahko nájsť?
            
         
               3.
            
            
               Existujú iné okolnosti, ktoré treba zohľadniť pri odpovedi na otázku, či ide o verejný prenos v prípade, keď sa hypertextovým odkazom vytvorí prístup k dielu, ktoré predtým nebolo verejne sprístupnené bez súhlasu nositeľa práv?
            
         
      (1)  Smernica 2001/29/ES Európskeho parlamentu a Rady z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti (Ú. v. ES L 167, s. 10; Mim. vyd. 17/001, s. 230).